นายกรัฐมนตรี ใช้สัญลักษณ์ตัวอักษร V และ คำว่า Love สื่อความหมายถึงวัคซีนและความรักของทุกคนเป็นกุญแจสำคัญนำไทยชนะวิกฤติโควิด -19
ในช่วงท้ายของการตรวจเยี่ยม หน่วยความร่วมมือบริการฉีดวัคซีนโควิด -19 ที่เป็นความร่วมมือระหว่าง กรุงเทพมหานคร หอการค้าไทย เดอะมอลล์ บางกะปิ และโรงพยาบาลนพรัตนราชธานี นั้นพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมได้กล่าวย้ำว่า การต่อสู้กับวิกฤติโควิด-19 ของประเทศไทยนั้น ทุกคนต้องสู้ไปด้วยกันและร่วมมือกันทุกภาคส่วน ทั้งรัฐบาล เอกชนและประชาชน โดยรัฐบาลพยายามอย่างเต็มที่ทั้งการหยุดยั้งการแพร่ระบาด การจัดหาวัคซีนเพื่อคนไทยทุกคน ดังนั้นทุกคนเดินหน้าไปในทิศทางเดียวกัน ไม่โทษกันไปมา เพราะไม่ได้ทำให้สถานการณ์ดีขึ้น แต่กลับทำให้แย่ลง ย้ำรัฐบาลไม่เคยโทษประชาชนตามที่มีบางกลุ่มนำไปบิดเบือน เพราะประชาชนคือ คนที่รัฐต้องดูแลให้ดีที่สุดนายกรัฐมนตรีกล่าวถึงสัญลักษณ์ที่ใช้ในระหว่างการลงพื้นที่ วันนี้คือ สัญลักษณ์ตัว “V” หมายถึงวัคซีนที่จะเอาชนะโควิด -19 ควบคู่ไปกับสัญลักษณ์คำว่า “Love” ที่ทุกคนต้องรัก สามัคคีกัน รักตัวเอง ครอบครัว สังคมและประเทศชาติ ด้วยสองสิ่งนี้ ประเทศไทยจึงจะฝ่าฟันผ่านพ้นวิกฤติโควิด -19 นี้ไปได้